
NICOLAE ROBU
REFERAT

privind aprobarea participării Municipiului Timişoara la proiectul european „Fit for Future” şi alocarea sumei de 3.000 Euro în vederea participării la proiect

Municipiul Timişoara a fost invitat să participe în calitate de partener la proiectul intitulat „Fit for Future”, finanţat în cadrul programului european TINERET ÎN ACŢIUNE. Liderul proiectului este „SOLARIS - Centrul de promovare pentru tineret şi mediu din Saxonia (FZU)”, din oraşul Chemnitz din Germania.

Proiectul constă în participarea unui număr de 5 tineri din Municipiul Timişoara cu vârsta cuprinsă între 18 şi 25 ani, şi a unui însoţitor, alături de tineri din alte oraşe europene, la un schimb european de tineri. Alături de Timişoara, în proiect vor mai participa tineri din Germania, Polonia şi Spania.

Principalele tematici ale schimbului sunt şomajul în rândul tinerilor şi orientarea profesională a acestei categorii de populaţie, precum şi o tematică relevantă pentru viitor – furnizarea de energie, consumul de energie în viitor şi necesitatea existenţei unei forţe de muncă cu înaltă calificare în domeniul energiilor regenerabile. În cadrul acestui schimb participanţii vor construi un autovehicul solar care să ia parte la competiţia anuală de autovehicule solare organizată de către SOLARIS. Schimbul urmează să aibă loc în perioada 26.06-06.07.2013 în oraşul Chemnitz din Germania. 
Pentru acoperirea costurilor de deplasare în bugetul pe anul 2013 al Municipiului Timişoara a fost prevăzută suma totală de 3.000 euro. Deplasarea va fi făcută cu un microbuz.
Cheltuielile de deplasare - pentru cei 5 tineri şi însoţitor, precum şi pentru şoferul microbuzului - vor trebui suportate de către Municipiul Timişoara. Ulterior, din cheltuielile de deplasare efectuate, prin proiect se va deconta un procent de cca. 70% din valoarea combustibilului consumat pentru transportul persoanelor.

Având în vedere cele mai sus menţionate, propunem spre aprobare următoarele:

1. aprobarea participării Municipiului Timişoara la proiectul european „Fit for Future” şi alocarea de la bugetul local a sumei de 3.000 Euro pentru acoperirea cheltuielilor de participare la proiect.

Anexăm la prezenta solicitare:

· acordul preliminar de participare la proiectul „Fit for Future”;
· invitaţia de participare la schimbul de tineri.

